Varde d. 2/10-2018

Til alle skoler i Varde Provsti

”Nu falmer skoven trindt om land”, og vi skriver endelig oktober.

Jeg har glædet mit til at tiltræde i stillingen, som skole-kirke konsulent i Varde Provsti. Et job jeg har overtaget efter Vibeke Tietge, der er rykket til RAMS-kontoret i Ribe.

Vibeke har givet mig en god introduktion for de igangværende projekter, og det glæder jeg mig til at få fingrene i.

Siden 2005, hvor jeg blev uddannet lærer, har jeg arbejdet på både fri- og folkeskoler, og kommer sidst fra en stilling på Blåbjerg Friskole i Stausø.

I min tid som lærer, har jeg mødt utrolig mange kompetente og kreative pædagoger og lærere ude på skolerne, og glæder mig over, at jeg forsat skal bevæge mig i denne verden. Jeg håber at kunne inspirere jer på skolerne, men vil også gerne beriges af jeres erfaringer og ideer.

November står for døren, og det betyder som bekendt salmesang i Ribe Domkirke.

I år deltager 908 elever fra Varde Provsti i løbet af de 10 dage, hvor salmesangen løber. Jeg håber, jeg når at hilse på jer, der kommer derned.

Inden længe skal vi også til at tænke på julen. I øjeblikket er 7-kantens systue ved at kreere kostumer til krybbespillet ”Og verden blev ny”, som er skrevet af min forgænger-Vibeke. Kostumerne kan lånes af de skoler, som har bestilt krybbespillet. Man skal booke kostumerne hos mig, og det bliver efter først til mølle-princippet. Kostumerne kan lånes i to dage.

Af andre opgaver, pusler vi med at få et teaterstykke til vores område, som skal spille på 3-4 af de større oplandsskoler forhåbentlig i foråret 2019. Teaterstykket er tiltænkt for 1. klasses elever.

Sidst vil jeg minde om, at vi i foråret får fint besøg af en reproduktion af Esbjerg Evangeliet i form af et vægtæppe på 23\*2 meter. (Se mere på hjemmesiden ) I den forbindelse er der mulighed for at deltage i et gratis lærerkursus på Blåbjergskolens Nr. Nebel afdeling torsdag d. 28/2 klokken 15-17. Skal I med på kurset, så giv mig besked. Jeg sender en reminder ud igen senere.

Generelt vil jeg opfordre jer til at følge med på hjemmesiden www.vardeskoletjeneste.dk eller følge facebooksiden VAMS-skoletjeneste i Varde Provsti.

Jeg håber på et godt samarbejde med jer alle, og ser frem til at møde jer ude på skolerne.

Mvh

Lene Barslund Højris